GUNKUL ควัก 780 ลบ.ซื้อหุ้น IAE เป็น 99.99% ครองสิทธิ์โรงไฟฟ้า 87 MW-ที่ดิน 11 โครงการ
GUNKUL ควักเงิน 780 ลบ.ซื้อหุ้น IAE เป็น 99.99% ครองสิทธิ์โรงไฟฟ้า 87 MW-ที่ดิน 11 โครงการ
GUNKUL ควักเงิน 780 ลบ.ซื้อหุ้น IAE เป็น 99.99% ครองสิทธิ์โรงไฟฟ้า 87 MW-ที่ดิน 11 โครงการ
7 ม.ค. 2563

นางสาวโศภชา ดำรงปิยวุฒิ์ ประธานเจ้าหน้าที่บริหาร บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยว่า คณะกรรมการบริษัทอนุมัติให้เข้าซื้อหุ้นสามัญเพิ่มใน บริษัท อินฟินิท อัลเทอร์เนทีฟ เอ็นเนอร์ยี่ จำกัด (IAE) สัดส่วน 33% ของทุนจดทะเบียน โดย IAE เป็นผู้ถือหุ้นในบริษัท รางเงิน โซลูชั่น (RNS) สัดส่วน 99.99% ซึ่งประกอบธุรกิจด้านโรงไฟฟ้าพลังงานแสงอาทิตย์และได้รับสัญญาซื้อขายไฟฟ้าโครงการไฟฟ้าพลังงานแสงอาทิตย์ (PPA)
ทั้งนี้ GUNKUL เข้าซื้อหุ้น IAE หลังจาก บริษัท ซุปเปอร์ เอนเนอร์ยี่ คอร์ปอเรชั่น (SUPER) มีมติอนุมัติให้ บริษัท โซล่าร์ เอนเนอร์ยี (SSE) จำหน่ายเงินลงทุนในหุ้นสามัญทั้งหมดใน IAE จำนวน 5,161,200 หุ้น หรือ 33% มูลค่าการซื้อขายทั้งสิ้น 780 ล้านบาท ซึ่งภายหลังซื้อหุ้นเพิ่มทำให้ GUNKUL ถือหุ้นเพิ่มเป็นสัดส่วน 99.99% ใน IAE และ RNS ซึ่งได้สิทธิในสัญญาซื้อขายไฟฟ้าทั้งหมดขนาด 87 เมกะวัตต์ กับการไฟฟ้าส่วนภูมิภาค (กฟภ.) ซึ่งถือครองโดย RNS ซึ่งเป็นบริษัทย่อยของ IAE ถือหุ้น 99.99%
รวมทั้งได้สิทธิในที่ดินทั้งหมดสำหรับโครงการโรงไฟฟ้าพลังงานแสงอาทิตย์จำนวน 11 โครงการ  ซึ่งโครงการดังกล่าวได้รับอัตรารับซื้อไฟฟ้า ที่ 5.66 บาท เป็นระยะเวลา 25 ปี ซึ่งเปิดจำหน่ายไฟฟ้าเชิงพาณิชย์ (COD) แล้วทุกโครงการ
“คณะกรรมการบริษัทฯ ได้ประเมินว่าโครงการดังกล่าวสามารถสร้างผลตอบแทน อัตราการเติบโตของทรัพย์สินและผลกำไรให้บริษัทฯ และผู้ถือหุ้นได้อย่างต่อเนื่องในอนาคต และมองว่าสิ่งที่จะได้รับจากการซื้อหุ้น IAE เพิ่ม คือ ทำให้สามารถรับรู้กำไรจากการประกอบกิจการโรงไฟฟ้า รวมถึงผลตอบแทนจากโครงการทั้งหมด โดยส่งเสริมให้บริษัทฯ มีอัตราการเติบโตทั้งทรัพย์สินและผลกำไรอย่างต่อเนื่องในอนาคต  ที่สำคัญทำให้บริษัทฯมีจำนวนเมกะวัตต์สะสมเพิ่มขึ้นตามเป้าหมายของบริษัทที่ตั้งไว้” นางสาวโศภชา กล่าว